Bemiddeling tussen spogskole voltooi ná ‘rassevoorval’Michaelhouse (Foto: Michaelhouse, Facebook) ŉ Bemiddelingsproses wat begin is ná die beweerde rassevoorval wat op 27 Mei tussen leerlinge van die spogskole Michaelhouse en St John’s College plaasgevind het, is afgehandel. Dissiplinêre stappe is gevolglik teruggetrek teen ŉ leerder van Michaelhouse wat daarvan beskuldig is dat hy ŉ mede-hokkiespeler van St John’s College die k-woord toegesnou het. Die voorval sou tydens ŉ hokkiewedstryd tussen dié twee spogskole van onderskeidelik KwaZulu-Natal en Johannesburg plaasgevind het. Volgens Michaelhouse het ouers van albei partye ooreengekom op ŉ bemiddelingsproses nadat ŉ ondersoek na die voorval afgehandel is. “Die bemiddeling is suksesvol afgehandel en wat tydens die proses gebeur het, bly tussen die seuns en die bemiddelaar,” het ŉ woordvoerder van Michaelhouse gesê. “Geen dissiplinêre stappe sal teen die betrokke leerder gedoen word nie.” Hoewel die woordvoerder nie kommentaar wou lewer oor wat presies gedurende die proses ooreengekom is nie, het Rapport Sondag berig dat die klaers van St John’s College skriftelik aan die seun van Michaelhouse om verskoning gevra het nadat hulle hom skynbaar valslik beskuldig het.